Burkina Fasos befolkning
Store norske leksikon,Geografi,Verdens geografi,Afrika,Burkina Fasos geografi
Burkina Faso har 20 903 273 innbyggere (2020). Folketallet økte i 2020 med 2,86 prosent. Fødselsraten er 5,2 barn per kvinne (2020). Spedbarnsdødeligheten er høy: 54,2 per 1000 levendefødte (2020). Dette er allikevel en vesentlig reduksjon i forhold til første del av 1990-årene, da den var 208 per 1000 levendefødte.
De sosiale forholdene gjenspeiler landets posisjon som et av de fattigste i verden. 40,1 prosent av befolkningen lever under fattigdomsgrensen; det vil si med en inntekt på mindre enn 1,9 amerikanske dollar per dag. Av de seks nabolandene er det bare Togo og Niger som har en høyere andel som lever under fattigdomsgrensen, henholdsvis 55,1 og 45,4 prosent. Forventet levealder ved fødsel er lav: 61,6 år for kvinner og 60,1 år for menn (2020). Mange personer dør av sykdommer som meslinger, malaria og stivkrampe.Fra 2015 har al-Qaida-inspirerte grupper gjennomført flere terrorangrep i Burkina Faso. Dette har ført til at mer enn én million personer er internt fordrevet (internally displaced persons) (2020). Befolkningstetthet Antall innbyggere per kvadratkilometer i Burkina Faso er 76,4 (2020). 18 land i Afrika har en høyere folketetthet. Tettest befolket er områdene rundt hovedstaden Ouagadougou. 31 prosent av befolkningen bor i urbane strøk (2020), men bybefolkningen vokser raskt. De to største byene er Ouagadougou og Bobo Dioulasso. Innbyggerne på landsbygda lever i samfunn med gamle og sterke tradisjoner som av og til kan stå i veien for helsemessige forbedringer. For eksempel blir en høy andel av kvinnene omskåret. Tilgangen på rent vann er høy i de urbane strøk, men lav på landsbygda. Totalt har 40 prosent av befolkningen tilgang på rent vann (2019). Sesongarbeidere i utlandet Flere hundre tusen burkinere drar årlig på sesongarbeid til nabolandene, særlig til Elfenbenskysten og Ghana. Sesongarbeidernes inntekter er av stor betydning for landets økonomi. Etnisk sammensetning Befolkningen er meget sammensatt, med et stort antall etniske grupper. Den største gruppen i landet er mossi i de sentrale og nordlige landsdelene, som utgjør nær halvparten av befolkningen. Språklig og kulturelt beslektet med mossi er blant annet lobi og bobo (begge utgjør om lag sju prosent av befolkningen) samt gurma (gourmantche, fem prosent). Fulani (peul) utgjør cirka ti prosent av befolkningen og lever særlig som kvegnomader i de nordlige grensestrøkene. Drøye tre prosent av befolkningen er tuareger.  Les mer om folkegrupper i Afrika. Religion Muslimer utgjør 61,6 prosent, katolikker 23,2 prosent og protestanter 6,7 prosent av befolkningen (2010). Les mer i Store norske leksikon Språk i Burkina Faso Burkina Fasos historie Økonomi og næringsliv i Burkina Faso Eksterne lenker UN Data: Burkina Faso World Bank Data: Burkina Faso The World Bank in Burkina Faso CIA World Factbook: Burkina Faso